試院次韵呈兵部葉員外端禮并呈祠部陳員外元輿太學博士黄冕仲
作者：晁補之
朝代：宋

paragraphs: 盛世天休沓，真人寶曆開。
太任當政闥，元老位公槐。
莫盛官人始，相從試士來。
鳴珂咸俊彥，索米獨塵埃。
未歎官曹隔，多慚賞鑑陪。
成川須畎澮，崇厦要條枚。
文武中銓集，丹鉛百卷堆。
豚魚聊可辨，皮弁不應恢。
虎出爭亡矢，蛇成屢奪盃。
調鍾求雅濫，烈火試珉瑰。
綠暗驚庭葉，朱明換律灰。
得梟夸艾捷，聞鶴悼堅摧。
繭緒談飛麈，澠波酒挹罍。
賡酬皆絕韵，搜索病非才。
半是仙槎客，曾隨禹浪雷。
遭時魚奮角，失路劍生苔。
膽氣衝星在，詞源卷漢回。
聲名改閭里，軒冕映輿臺。
諼草懷堂北，燈花粲婦腮。
凉風吹枕夢，薄雨滯城隈。
號奏天官近，臚傳御史催。
康衢驥鳴躍，歸檐僕讙咍。
華省深扃鑰，衡門翳草萊。
尚懷休假遠，別語重徘徊。